﻿ CALITATEA VIEŢII CONSIDERAŢII ASUPRA CERCETĂRILOR PRIVIND SĂRĂCIA EXTREMĂ MARIANA STANCIU PRECIZĂRI TEORETICE PRIVIND SĂRĂCIA EXTREMĂ ŞI SĂRĂCIA SEVERĂ Majoritatea studiilor teoretice privind formele de manifestare ale fenomenului sărăciei sunt centrate, îndeosebi, pe trei concepte: sărăcia absolută, sărăcia relativă şi sărăcia subiectivă (1988, Hagenaars, de Vos). Mai puţine sunt însă lucrările ce dezbat raţiunile sociale şi cu atât mai puţin, pe cele de ordin economic, ce recomandă convingător iniţierea grabnică a unor măsuri de restrângere a impactului sărăciei şi în primul rând, pe cel al sărăciei absolute. Diferitele metode utilizate în practică pentru măsurarea sărăciei pornesc de la termenii de definire ai acesteia. În cazul sărăciei absolute şi al conceptelor corelate cu aceasta (sărăcie extremă, sărăcie severă), veniturile sunt mai mici decât un minim absolut, stabilit într-o manieră obiectivă. În principiu, orice tip de minim absolut se fundamentează prin metoda normativă, care stabileşte conţinutul şi costul unui coş minim de bunuri şi servicii, ce poate satisface necesităţile de bază ale unui consumator. Costul unui asemenea coş defineşte pragul de subzistenţă (P. Wagner, C. Chircă, C. Zamfir, M. Molnar, S. Pârciog, coord., CNS, 1998). Indiferent de particularităţile sale socioculturale, sărăcia absolută semnifică, în esenţă, diminuarea dramatică, adică la pragul, ori sub pragul de subzistenţă, a accesului populaţiei la resursele de bază ale dezvoltării umane şi integrării sociale, aşa cum sunt acestea definite, la un moment dat, în fiecare comunitate socială. Sărăcia absolută micşorează masiv şi adesea ireversibil, şansele de afirmare a dreptului la viaţă al celor direct afectaţi, începând cu supravieţuirea biologică şi încheind cu dezideratul respectării demnităţii umane. Sărăcia absolută poate genera şi unele manifestări ce ţin de patologia socială (infracţionalitate, crimă, prostituţie etc.). Când aria de manifestare a unor asemenea fenomene este extinsă, se formează adevărate enclave de risc social mărit, de dezintegrare şi criză socială. În primii ani ’90, cercetarea sărăciei absolute a fost reactivată o dată cu schimbările din Europa Centrală şi de Est şi preocupările PNUD de elaborare a Rapoartelor Dezvoltării Umane. Pentru unele ţări însă, asigurarea chiar şi a unui minim absolut de bunuri şi servicii, pentru populaţia aflată în sărăcie extremă, s-a dovedit a fi un ideal greu de materializat în practica socială. Ca urmare, conceptele de minim/sărăcie absolut/ă au ieşit treptat din atenţia decidenţilor de politici sociale, impunându-se, tot mai mult, conceptele de sărăcie extremă şi/sau sărăcie CALITATEA VIEŢII, XV, nr. 3–4, p. 317–332, Bucureşti, 2004 318 MARIANA STANCIU 2 severă. La aceste ultime două concepte s-a apelat, probabil, şi ca urmare a necesităţii de a introduce unele nuanţări în formularea politicilor sociale adresate sărăciei absolute, sărăcia extremă etichetând, în principiu, situaţii mai grave decât sărăcia severă. În prezent, măsurarea sărăciei extreme/severe, se efectuează însă utilizând indicatori pur convenţionali, de genul, populaţia care trăieşte cu mai puţin de 1 USD la PPC/persoană/zi şi (sau) populaţia care trăieşte cu mai puţin de 1 USD/persoană/zi, care nu exprimă în mod real gravitatea problemelor sociale respective. Evitarea folosirii metodei normative în determinarea formelor mai severe ale sărăciei, prin utilizarea unor indicatori ce exprimă incomplet, şi deci irelevant, o situaţie socială, nu oferă un cadru realist de gândire a modalităţilor cele mai adecvate de intervenţie socială. Referindu-ne la cazul României, în urma efectuării calculelor de rigoare, vom observa că, de fapt, ponderea populaţiei situată, prin nivelul consumului realizat, sub pragul de subzistenţă, trebuie să fie, în mod cert, cu mult mai mare, dacă avem în vedere pragul de subzistenţă stabilit prin metoda normativă în cadrul Institutului de Cercetare a Calităţii Vieţi – Bucureşti, şi nu indicatorul universal utilizat de Banca Mondială pentru evaluarea sărăciei extreme/severe, în anul 2003. Pragul sărăciei severe determinat de Banca Mondială a fost de 1 060 658 ROL, adică 1 USD/pers./zi (la cursul valutar al lunii decembrie, 2002), iar pragul de subzistenţă calculat de ICCV prin metoda normativă era de 1 935 756,75 ROL în urban, şi 1 743 207,25 ROL în rural (pentru o persoană aparţinând unei familii formate din 4 membri), adică 1,9 USD/pers./zi, în urban şi 1,75 USD/pers./zi în rural, la cursul valutar al lunii decembrie, 2002 (A. Mihăilescu, 2004) (tabelul nr.1). Tabelul nr.1 Diferenţe valorice între indicatorii de măsurare a sărăciei extreme/severe utilizaţi de Banca Mondială şi minimul de trai calculat prin metoda normativă* Pragul de Pragul sărăciei Pragul minim decent Pragul sărăciei subzistenţă calculat extreme/severe calculat pe baza utilizat de Banca pe baza metodei utilizat de Banca metodei normative, Mondială, normative, ianuarie Mondială, decembrie ianuarie 2003*** decembrie 2002** 2003*** 2002** 1 2 3 4 1 USD/pers./zi 1,5 USD/pers./zi a) În urban a) În urban 1,9 USD/pers./zi 2,7 USD/pers./zi b) În rural b) În rural 1,75 USD/pers./zi 2,4 USD/pers./zi Notă: * Diferenţele sunt calculate pentru o persoană aparţinând unei familii de 4 persoane (doi adulţi plus doi copii). ** Calculele s-au efectuat pe baza Raportului Băncii Mondiale de evaluare a sărăciei, România, 2003 (vol. 1, p. 6). *** Calculele s-au efectuat pe baza datelor publicate în Mihăilescu A., 2004, Minimul de trai şi costurile sociale, Concepte operaţionale în analiza calităţii vieţii, Editura A’92, p. 118 şi 122. 3 CONSIDERAŢII ASUPRA CERCETĂRILOR PRIVIND SĂRĂCIA 319 Aşadar, în condiţiile socio-economice ale României de la începutul anului 2003, o persoană dintr-o familie cu patru membri din urban ar fi avut nevoie de 1,9 USD/zi şi nu doar de 1 USD/zi pentru a supravieţui la nivelul de subzistenţă (sărăcie severă) sau de 2,7 USD/zi şi nu doar de 1,5 USD/zi pentru a trăi la nivelul minimului decent (pragul sărăciei). O raţiune similară, dar aplicând valori ceva mai scăzute (vezi tabelul nr. 1), este valabilă şi pentru rural. De asemenea, trebuie menţionat că, pentru alte tipuri de familii, diferenţele respective se structurează diferit. Media aferentă unui membru din familia de 4 persoane este mai mică decât cea aferentă familiei de 2–3 persoane (mărimea medie a gospodăriei româneşti era de 2,8 persoane/familie, în anul 2003), dar mai mare decât cea pentru familia de 5 sau mai multe persoane. Dată fiind complexitatea deosebită a problematicii sărăciei absolute, varietatea socio-culturală şi ecartul economic relativ larg al persoanelor/gospodăriilor aflate în această situaţie la nivel naţional şi cu atât mai mult, la nivel mondial, ar fi fost de aşteptat ca, în ultimii ani, conceptele de sărăcie extremă şi sărăcie severă să aducă un plus de precizie teoretică şi să îmbogăţească fondul ideatic din domeniu. Constatăm însă că, deşi unele lucrări remarcă diferenţele semantice existente între aceste concepte – de exemplu, CASPIS, Guvernul României, 2002, p. 7.v., sau Guvernul României, Sistemul ONU în România, 2003, p. 9–10 – alte lucrări le utilizează sinonim – de exemplu, Banca Mondială, 2003, sau chiar confuz – ONU, 2003, Obiectivele de Dezvoltare ale Mileniului. Subliniem că, în accepţiunea prezentului studiu, conceptul de sărăcie extremă este asociat cu un trai desfăşurat într-un context socioeconomic profund dezumanizant, pe timp lung, uneori chiar de-a lungul mai multor generaţii, acesta constituind, în fapt, rezultatul cumulării, în timp, a mai multor tipuri de deprivare socială extremă şi materializând faza terminală a procesului de sărăcire. Lipsa unei locuinţe, insecuritatea locuirii sau/şi existenţa unui spaţiu locuibil insalubru, absenţa cvasitotalităţii bunurilor durabile presupuse de trebuinţele unei vieţi normale şi insecuritatea alimentară cronică – iată doar câteva dintre atributele marcante ale sărăciei extreme. În cele mai multe cazuri, toate acestea sunt agravate de existenţa unui mediu social proxim subuman, afectat profund, la rândul său, de diverse maladii sociale şi/sau de sentimentele antisociale generate de iminenţa practicării unor acte reprobabile, în scopul supravieţuirii. Spre deosebire de sărăcia extremă, sărăcia severă presupune un areal de vieţuire din care nu lipsesc, totuşi, unele repere valorice şi utilitar-economice esenţiale ale vieţii – o locuinţă acceptabilă şi acceptată, deţinerea unor bunuri durabile esenţiale, obţinerea, prin mijloace oneste a unor venituri relativ scăzute, dar cu caracter periodic, păstrarea sentimentului demnităţii umane, în pofida dificultăţilor de ordin economic şi nu în ultimul rând, menţinerea sentimentului de apartenenţă comunitară, prin implicarea directă, la nivel minimal, dar constructiv, în viaţa comunităţii. 320 MARIANA STANCIU 4 Este adevărat, persistenţa unor privaţiuni economice masive pe termen lung poate afecta şi în cazul sărăciei severe, capacităţile de integrare socială normală. Dar dacă, prin impactul său în planul dezvoltării umane, sărăcia extremă se suprapune cu cea severă pe unele dimensiuni, atenuarea sărăciei extreme presupune măsuri de protecţie socială mult mai articulate, mai consistente economic şi mai personalizate, decât cea a sărăciei severe. Sărăcia extremă se dovedeşte, în multe cazuri, insensibilă la tendinţele relativ ciclice de relansare economică, dar şi la unele modalităţi-standard de protecţie socială. În numeroase ţări, sărăcia extremă se situează la distanţă foarte mare de pragul general al sărăciei, în toate cazurile, având semnificaţia luptei disperate, în primul rând, pentru supravieţuirea biologică. Pentru o eficacitate cât mai ridicată a intervenţiei sociale, este nevoie de rigoare ridicată sub aspectul ţintirii, date fiind şi condiţiile de deprivare multiplă, în care supravieţuiesc potenţialii beneficiari. Cumularea, în timp, a mai multor categorii de deprivare este asociată, de obicei, şi cu unele manifestări de patologie socială (alcoolism, consum de droguri, devianţă, criminalitate, infracţionalitate, violenţă domestică, delincvenţa – juvenilă –, dezintegrarea familiei etc.). Dacă, în general, în evaluarea ponderii totale a stării de sărăcie din interiorul unei comunităţi sociale, referinţa la veniturile gospodăriilor oferă o imagine satisfăcătoare, în evaluarea sărăciei extreme/severe, referinţele la consumul efectiv de bunuri şi servicii şi la condiţiile de locuit, reflectă, cel mai adecvat gradul de severitate al stării respective. În urban, cauzele mai frecvente ale căderii în sărăcie extremă/severă derivă din pierderea locului de muncă, a bunurilor, a locuinţei, dezagregarea familiei, pe fondul frustrărilor de ordin economic şi al persistenţei unor fenomene de patologie socială; în rural, sărăcia extremă/severă derivă, adesea, din moştenirea unei condiţii economice de sărăcie de la generaţia anterioară, pe fondul absenţei oportunităţilor de realizare a unor venituri stabile, a lipsei pământului/uneltelor agricole, a bunurilor durabile minim necesare pentru dotarea gospodăriei şi a insecurităţii locuirii. În comunităţile cu nivel mediu ridicat al bunăstării sociale şi cu un grad relativ scăzut de polarizare a veniturilor populaţiei – cum sunt comunităţile nord- vest-europene – sărăcia absolută aproape nici nu există; ca urmare, în aceste comunităţi, este acordată o deosebită atenţie sărăciei relative. Spre deosebire de sărăcia absolută şi, cu atât mai mult, de cea extremă sau severă, sărăcia relativă este normal să fie măsurată prin compararea veniturilor individuale cu un etalon valoric, dacă acesta este considerat reprezentativ pentru un anumit spaţiu social şi un anumit moment în timp. În cazul Europei de Vest, de exemplu, sărăcia relativă se referă la populaţia cu venituri sub nivelul a 60% din venitul median al populaţiei din fiecare ţară (luându-se în considerare veniturile medii pe adult echivalent din fiecare gospodărie). Nivelul median al veniturilor prezintă însă diferenţe mari de la o ţară la alta, chiar şi în spaţiul vest-european. În anul 1996, acesta avea valori între 3 800 unităţi monetare (PPC) în Portugalia şi 11 400 unităţi monetare (PPC) în Luxemburg (Eurostat, 2000). 5 CONSIDERAŢII ASUPRA CERCETĂRILOR PRIVIND SĂRĂCIA 321 În studiul realizat de reprezentanţii Băncii Mondiale şi ai CASPIS (Guvernul României), în anul 2002, nu se operează o distincţie clară între conceptele de sărăcie extremă şi sărăcie severă, de altfel, expresiile sunt utilizate, adesea, în mod echivalent (2003). De exemplu, la p. 6, se afirmă „Pragul de sărăcie severă, exprimat în preţuri la nivelul lunii decembrie, 2002, este de 1 060 658 ROL. O persoană este considerată a fi extrem de săracă în cazul în care consumul pe un echivalent adult se situează sub pragul de sărăcie severă”. Termenii de „sărăcie severă” şi „sărăcie extremă” sunt folosiţi cu acelaşi sens în acest raport. Ca urmare, când lucrarea respectivă analizează impactul programelor de protecţie socială asupra reducerii sărăciei, deşi îşi propune să îi vizeze şi pe cei mai săraci dintre săraci, abordează doar problemele acelei sărăcii, care potrivit precizărilor din articolul de faţă, s-ar putea eticheta, mai curând, „sărăcie în general”, cel mult „sărăcie severă” şi nu „sărăcie extremă”. Studiul Băncii Mondiale nu se referă, explicit, la situaţia gravă a populaţiei fără adăpost, la familiile care deja au ajuns într-o conjunctură economică limită (cei care trăiesc din cerşit, cei izolaţi sau excluşi la nivel comunitar, cei situaţi la marginea sau în afara legalităţii, prin modul de viaţă şi activităţile producătoare de venit pe care le întreprind, care din diverse motive, nu intră – pe termen mai lung sau mai scurt – în plasa Legii Venitului Minim Garantat, care trăiesc în apropierea gropilor de gunoi urbane, care fiind lipsiţi de locuinţă, vagabondează sau, pentru a supravieţui, comit acte antisociale ş.a.). Acest fapt îngustează, în mod inevitabil, paleta sugestiilor de politici sociale îndelung aşteptate de societatea românească, într-o lucrare care, totuşi, este de dorit să aibă o largă circulaţie şi un impact puternic asupra factorilor de decizie din domeniul protecţiei sociale naţionale şi internaţionale. O lucrare mult mai bine centrată pe identificarea reală şi aprofundarea problemelor sărăciei extreme este Sărac lipit, caut altă viaţă! (2004, coord. M. S. Stănculescu, I. Berevoiescu). Această lucrare aduce un plus de cunoaştere şi o binevenită dezvoltare teoretică în domeniu. Încă din primele pagini, forţa de sugestie şi valoarea descriptivă a lucrării creează înalte aşteptări şi speranţe din partea cititorilor. Până în final totuşi, lucrarea nu propune o strategie coerentă, bine articulată, de intervenţie prin măsuri de protecţie socială, în punctele-cheie. O altă lucrare, aparţinând reprezentanţei ONU în România, tratează ambiguu conceptele de sărăcie extremă şi sărăcie severă cu referinţă la România (ONU, ODM, 2003). La p. 5, se afirmă că „în cazul României, exemple de indicatori, care nu ar avea relevanţă în procesul de monitorizare sunt…, procentul populaţiei al cărei venit zilnic se situează sub 1 USD/pers./zi” (indicator utilizat şi de Banca Mondială în delimitarea sărăciei extreme/severe din România). Totuşi, la p. 7 a aceleiaşi lucrări, se utilizează un indicator ce nu se poate referi decât, cel mult, la sărăcia extremă comparabilă cu cea din ţările africane, anume proporţia populaţiei cu venituri sub l USD la PPC – afirmându-se că „în România, procentul din populaţie al persoanelor cu venit sub pragul de 1 USD la paritatea puterii de cumpărare este mai mic de 1%, însă a crescut de la 0,2 în 1995, la 0,6 în 2001”. 322 MARIANA STANCIU 6 Chiar dacă atunci când ne referim la ponderea populaţiei în sărăcie extremă din România, ale cărei venituri nu depăşesc 1 USD la PPC – l USD la PPC reprezenta aproximativ 521 lei pe zi, în anul 1995, şi 8 831 lei pe zi, în anul 2001 – este puţin probabil ca, la momentele respective, aceasta să se fi situat sub 1% din populaţia totală. Dar dacă ar fi fost aşa, probabil, aceasta, într-adevăr, nu ar fi constituit o problemă socială demnă de atenţia ONU. Dacă se are în vedere procentul populaţiei al cărei consum se situa sub valoarea de 1 USD pe zi, cum procedează ONU pentru alte zone ale lumii decât România, (grafic p. 7, op. cit.) trebuie precizat că, în România, într-o asemenea situaţie se afla 9,6% din populaţie, în anul 1995, 12,5% în anul 1999 şi 11,4% în anul 2001 (Banca Mondială, 2003). Cu toate acestea, nu putem ignora faptul că în Report on the World Social Situation, UN 2003, p. 72, ONU afirmă că, în România, proporţia populaţiei al cărei consum se situa sub 1 USD pe zi era de 2%, în anul 2000, în timp ce, pentru acelaşi an, Banca Mondială susţine că aceasta era de 13,8%. În orice caz, în ceea ce priveşte procentul populaţiei din România ale cărei venituri se situează sub 1 USD pe zi, indiferent cum alegem să etichetăm un astfel de prag economic, cifrele publicate de Banca Mondială în anul 2003 par destul de veridice, dacă avem în vedere alţi indicatori sociali corelaţi. Cât despre modul de delimitare a unor probleme sociale din diverse zone ale lumii este de aşteptat ca, în viitorul cât mai apropiat, ONU să aplice criterii mult mai diferenţiate. Valoarea de 1 USD pers./zi (şi, nu mai puţin, valoarea de 1 USD pers./zi la PPC) care serveşte în prezent pentru măsurarea sărăciei severe este, pe bună dreptate, un indicator extrem de controversat, din perspectiva a ceea ce se doreşte să se exprime prin acest indicator. O situaţie aproape similară există şi pentru indicatorul acces la medicamentele esenţiale la un cost accesibil. Noţiunea de cost accesibil este dificil de stabilit cu precizie, în cazul fiecărei ţări şi în condiţiile dinamicii continue a fiecărei economii de piaţă. Utilizarea cu rigoare şi menţinerea unei distincţii nete între conceptele de sărăcie extremă şi sărăcie severă constituie o necesitate, câtă vreme trebuie să conducă la nuanţarea politicilor de intervenţie socială. În contextul menţinerii unor delimitări teoretice clare între conceptele de sărăcie extremă şi sărăcie severă se poate ridica şi problema fixării pragurilor aferente, care ar trebui să însemne mult mai mult decât fixarea arbitrară a unei valori ce exprimă, intuitiv, un nivel de acces gregar la resursele dezvoltării umane. Însă trebuie spus că acest subiect prezintă o sensibilitate politică deosebită, atât pe planul intern al fiecărei naţiuni, cât mai ales pe plan internaţional, generată, în principal, de implicaţiile ce decurg din fixarea pragului la un nivel sau altul. Recunoaşterea socială a nevoilor (biologice şi sociale) vitale ori a trebuinţelor aferente unei limite a normalităţii sociale, într-un context dat de convieţuire socială, poate întâmpina, uneori, numeroase opoziţii, mai mult sau mai puţin deschise. O asemenea recunoaştere ar situa, în cazul multor ţări, sub pragul sărăciei extreme/severe, un număr mult mai ridicat de subiecţi decât cel actual. Pe de altă 7 CONSIDERAŢII ASUPRA CERCETĂRILOR PRIVIND SĂRĂCIA 323 parte însă, există argumente solide, care invalidează adoptarea unui prag standard, cum practică ONU în prezent, deoarece un asemenea prag se dovedeşte irelevant în multe cazuri. De exemplu, în cazul României, o proporţie însemnată din populaţia care realizează venituri sub 1 USD/persoană/zi (nemaivorbind de cei care au venituri sub 1 USD/persoană/zi la PPC), nu reuşesc să-şi asigure nici trebuinţele alimentare minime. În decembrie 2002, 5,6% din populaţia României (1,2 milioane persoane) nu dispuneau de mijloacele economice necesare pentru a-şi acoperi trebuinţele alimentare de bază, estimate la 875 000 lei pe lună, adică 0,86 USD/pers./zi (în preţuri şi la cursul valutar al lunii decembrie, 2002). Aşadar, aceste categorii sociale nu dispuneau nici măcar de echivalentul cheltuielilor pentru un coş alimentar minim, aferent decilelor a doua şi a treia ale consumului, cuprinzând 2 550 calorii/adult/zi. În fapt, consumul alimentar al întregii populaţii sărace din România (care a oscilat, în intervalul 1995–2002 între 20,1 şi 35,9% din total populaţie), s-a situat, în medie, cu 20% sub pragul sărăciei alimentare (Banca Mondială, 2003, vol. 2, p. 16). Fixarea pragului sărăciei extreme la nivelul de 1 USD/persoană/zi la PPC, ar fi, de asemenea, criticabil din multe puncte de vedere. Ipoteza de bază a unei asemenea modalităţi s-ar sprijini pe faptul că pragul de subzistenţă ar reflecta corect preţul mediu al unui coş de consum minim, aferent ţărilor în curs de dezvoltare, urmând a converti preţul unui asemenea coş, în moneda naţională a fiecărei ţări. Dar modalitatea de calcul a parităţii puterii de cumpărare nu este transparentă şi, în orice caz, aceasta nu ţine cont de decalajele existente între preţurile din rural-urban. Pe de altă parte, există riscul de a fixa pragul de sărăcie pe baza unui coş de produse care nu sunt accesibile ori nu sunt consumate efectiv de cei aflaţi în sărăcie (PNUD, 2003, p. 42). Astfel de argumente susţin, în opinia noastră, fixarea pragurilor de sărăcie extremă/severă pe baza unor criterii normative stabilite ştiinţific, ţinând cont de nevoile specifice de consum aferente diverselor zone geo-climatice, de condiţiile economico-sociale concrete, existente la un moment dat. DINAMICA POLARIZĂRII VENITURILOR ŞI ADÂNCIREA SĂRĂCIEI Deşi de-a lungul secolului trecut, numeroase ţări de pe toate continentele au instituit programe de protecţie socială adresate sărăciei absolute, prezenţa acesteia poate fi constatată încă, pe arii geografice întinse – în interiorul unor comunităţi africane, în cadrul unor aglomerări umane de tip ghetto – specifice continentului american, sau în interiorul unor pungi de sărăcie – pe teritoriul altor continente. Sărăcia extremă/severă poate fi distribuită şi difuz, afectând unele gospodării izolate, sau situate la periferia unor comunităţi. Factorii explicativi ai stării de sărăcie absolută sunt, de obicei, incluşi în tabloul ce explică sărăcia în general (factori cultural-educativi, socio-demografici, economici etc.). Între agenţii declanşatori cei mai frecvenţi, un rol decisiv îl au 324 MARIANA STANCIU 8 deficitul grav în asigurarea veniturilor (derivat, în esenţă, din excluderea de pe piaţa muncii şi insuficienţa sistemelor de protecţie socială) şi insecuritatea locuirii. Insecuritatea veniturilor populaţiei sărace a crescut mult în ultimele două decenii, pe fondul accentuării inegalităţilor economice la nivel global. În prezent, veniturile sunt repartizate în proporţii mult mai inegale la nivelul tuturor ţărilor, decât în interiorul ţărilor cu cel mai ridicat grad de polarizare a veniturilor. Valoarea coeficientului Gini pentru nivelul global este 66, în timp ce la nivel naţional, cea mai ridicată valoare a acestuia a fost de 63 (Botswana, în anul 1993). Nu întâmplător, ţările cu cea mai înaltă polarizare a veniturilor populaţiei, concentrează şi cele mai ridicate ponderi ale populaţiei în sărăcie absolută. Valori extrem de ridicate ale indicelui Gini (peste 60) prezintă şi alte state africane, precum Nicaragua, Swaziland, Papua Noua Guinee ş.a. Veniturile populaţiei sunt puternic polarizate şi în ţările latino-americane, Brazilia deţinând recordul în acest sens (coeficient Gini – 60,7, în anul 1998). În ţările europene, valorile indicelui Gini sunt sensibil mai scăzute, chiar şi în ţări cu orientări mai liberale, cum sunt Germania (38,2, în anul 1998) sau Italia (36, în anul 1998). În SUA, valoarea indicelui Gini este relativ ridicată, comparativ cu Europa Occidentală – 40,8, în anul 1997. Între anumite limite, diferenţe notabile ale acestui indicator apar şi privind ţările Europei Centrale şi de Est (inclusiv CSI). Astfel, ţările cu un număr mai ridicat de populaţie aflată în sărăcie absolută prezintă valori ceva mai ridicate ale indicelui Gini: F. Rusă – 45,6 în anul 2000, R. Moldova – 36,2 în anul 2001, Bulgaria – 31,9 în anul 2001, România – 30,3 în anul 2000, în timp ce ţările cu un număr mai scăzut de săraci prezintă valori sensibil mai mici: Ungaria – 24,4 în anul 1998, R. Cehă – 25,4 în anul 1996, Slovacia – 25,8 în anul 1996. În prezent, la nivel mondial, 5% dintre cei mai bogaţi dispun de un venit de 114 ori mai ridicat decât cel al celor mai săraci 5%, iar cei mai bogaţi 1% obţin venituri cât 57% dintre cei mai săraci (PNUD 2003, p. 282–284). Pe măsură ce procesul de globalizare se manifestă, accesul la informaţie devine tot mai larg, iar populaţia care trăieşte în sărăcie conştientizează tot mai acut inegalităţile existente. Situaţia generală devine tot mai explozivă, pe măsură ce dificultăţile vieţii populaţiei care trăieşte în sărăcie persistă îndelung şi se adâncesc. Acest fapt este valabil pentru nivelul individual, dar o serie de tensiuni se nasc şi datorită structurilor de inegalitate accentuată ce persistă la nivelul naţiunilor. Teoretic, problema dinamicii în timp a decalajelor economice dintre naţiuni şi dintre indivizi este destul de controversată în rândurile analiştilor sociali. O analiză succintă a decalajelor economice dintre naţiuni atestă că ţările care deţineau cele mai ridicate venituri la începutul secolului al XIX-lea figurează şi astăzi printre cele mai bogate naţiuni. De exemplu, dacă în anul 1820, venitul per locuitor în ţările Europei de Vest era de 2,9 ori mai mare decât cel din ţările africane, în anul 1992 acest raport atinsese valoarea de 13,2, continuând să crească lent şi după 1992. 9 CONSIDERAŢII ASUPRA CERCETĂRILOR PRIVIND SĂRĂCIA 325 Unele studii asupra repartizării veniturilor reale între locuitorii diferitelor ţări, fără a ţine cont de frontierele naţionale, indică o creştere a inegalităţilor măsurate astfel, în special în perioada anilor 1987–1998. Cauzele acestui fenomen vizează creşterea decalajului de venituri dintre bogaţi şi săraci, îndeosebi ca urmare a dezvoltării mai rapide a zonelor urbane, comparativ cu cele rurale şi, pe de altă parte, ca urmare a micşorării proporţiei populaţiilor cu venituri mijlocii (Milanovic B., 2002, 2003). Aceste idei sunt totuşi discutabile, dată fiind perioada relativ scurtă la care se referă şi vulnerabilitatea teoretică a construiri indicatorilor ce au servit la realizarea comparaţiilor (recurgând la paritatea puterii de cumpărare, care până în prezent, nu reflectă cu rigoare diferenţele de preţuri la nivel internaţional). Dacă în studierea dinamicii în timp a veniturilor, la nivel individual, se utilizează coeficientul Gini (care acordă o importanţă mai ridicată categoriilor mijlocii ale veniturilor populaţiei), tendinţele nivelurilor extreme ale veniturilor par convergente (Sala-I-Martin X., 2002, Reddy S., Pogge Th., 2002, Oster S., Lake E., Oksman C., 1978). Alţi analişti sociali susţin că de fapt, fenomenul polarizării veniturilor populaţiei nu prezintă tendinţe universal valabile. Într-un anumit număr de ţări, se poate observa o accentuare a inegalităţilor privind mijloacele economice la dispoziţia populaţiei şi în special, a veniturilor băneşti. Studiile de acest tip urmăresc tendinţele repartiţiei veniturilor de-a lungul timpului, pe eşantioane vaste. Potrivit acestora, între anii ’80 şi prima jumătate a anilor ’90, inegalităţile economice s-au accentuat, ca urmare a adâncirii sărăciei într-un număr de 42 de ţări din 73 pentru care au existat date relevante. Doar în şase din 33 de ţări în curs de dezvoltare (care nu cuprind economiile europene în tranziţie) s-a înregistrat un recul al inegalităţilor. Dimpotrivă, în 17 dintre acestea s-a constatat o agravare a inegalităţilor. Cu alte cuvinte, în interiorul naţiunilor în curs de dezvoltare, mijlocele de producţie şi resursele economice, în general, sunt deţinute de un număr tot mai restrâns de oameni (Cornia G. A., Kuski S., 2001). Aprecierea dinamicii în timp a inegalităţii veniturilor depinde, în mod esenţial, de metodele alese pentru măsurarea inegalităţii. Dincolo de orice metodă însă, se poate constata că valorile absolute ale consumului de bunuri şi servicii aferente segmentelor celor mai sărace ale populaţiei lumii, inclusiv modul de locuire al acestora, se îndepărtează an de an de cele ale segmentelor cele mai bogate (PNUD, 2003, p. 127, 282–285). Numeroase familii aflate în sărăcie absolută dispun de condiţii de locuire extrem de precare, sau chiar nu dispun de o locuinţă (trăiesc în reţeaua de canalizare a oraşelor, în apropierea locurilor de colectare a resturilor menajere etc.). ONU estimează că, 31,6% din populaţia mondială urbană actuală utilizează locuinţe improprii (cocioabe). O treime din populaţia urbană a lumii în curs de dezvoltare dispune de locuinţe supraaglomerate, total inadecvate desfăşurării unei vieţi normale. 326 MARIANA STANCIU 10 În Europa Centrală şi de Est (inclusiv CSI), din cele aproximativ 400 milioane de locuitori, cca 9,6% (24 831 mii) trăiesc în locuinţe improprii. Această populaţie nu dispune de acces la instalaţii salubre de apă potabilă şi nici de instalaţii sanitare în interiorul locuinţelor – fapt care măreşte mult riscurile de morbiditate şi mortalitate. Aceste probleme tind să se agraveze o dată cu creşterea gradului de urbanizare şi cu creşterea demografică. Proiecţiile ONU susţin că, în intervalul 2000–2010, 85% din creşterea demografică a lumii va avea loc în mediul urban din Asia, America Latină şi Africa, transformând oraşele din numeroase ţări într-un mediu extrem de vulnerabil şi riscant (PNUD 2003, p. 127). ZONELE CELE MAI AFECTATE DE SĂRĂCIE EXTREMĂ, LA NIVEL MONDIAL Tendinţele din ultimii 15 ani au conturat unele realităţi noi la baza piramidei bunăstării sociale mondiale. Cu toate că în anii ’90 s-a înregistrat o oarecare scădere a proporţiei populaţiei aflate în sărăcie extremă, totuşi în anul 2002, din cele aproximativ 6 miliarde locuitori ai planetei, cam 1,2 miliarde realizau, încă, venituri sub 1 USD pers./zi. Dintre aceştia, circa 65–70% erau femei. În anii ’90, la nivel mondial, s-au înregistrat totuşi progrese mari în ceea ce priveşte indicele dezvoltării umane. Singurele zone geografice unde acest indice a înregistrat un recul au fost Europa Centrală şi de Est (inclusiv CSI) – în intervalul 1990–1995, şi Africa Sub-sahariană – în intervalul 1995–2001 (PNUD, 2003, p. 61). În prezent, cel mai mare număr de oameni săraci trăieşte în Asia de Sud, iar proporţia cea mai mare a săracilor se află în Africa Sub-sahariană. În aceste zone, creşterea economică este deosebit de lentă, iar răspândirea largă a virusului HIV produce dificultăţi suplimentare demersului de a ieşi din cercul vicios al sărăciei. La nivel continental, s-au produs unele mutaţii majore în dinamica sărăciei. Dacă în unele zone, tradiţional afectate de sărăcie pe scară largă, ca Asia de Sud şi de Est sau zona Pacificului, s-a produs un recul al acesteia, în Africa Sub-sahariană, America Latină, Caraibe, Asia Centrală, Europa Centrală şi de Est a avut loc o explozie a sărăciei şi îndeosebi a sărăciei extreme. În Africa Sub-sahariană, celor 242 milioane persoane care trăiau cu mai puţin de l USD/zi în anul 1990, li s-au adăugat încă 58 de milioane, până în anul 1999. Totuşi, per ansamblu, în statele în curs de dezvoltare sărăcia extremă a scăzut de la 32% în anul 1990 la circa 25% în anul 1999. În acest sens, cel mai important aport l-a avut creşterea economică din China anilor 1980–1990 (PNUD, 2004). Numărul oamenilor subnutriţi din ţările în curs de dezvoltare a scăzut de la 840 milioane în 1990 la circa 777 milioane, în intervalul 1997–1999. Rata malnutriţiei la copiii cu vârsta sub cinci ani a scăzut, la nivel global, de la 46,5%, în anul 1970 la 27%, în anul 2000. În prezent, circa 150 milioane de copii, din ţările cu venituri mici şi mijlocii pe locuitor, sunt subnutriţi (PNUD, 2004). În Asia Centrală şi Europa (îndeosebi Europa Centrală şi de Est), populaţia aflată în sărăcie extremă (având cheltuieli de consum sub 1 dolar SUA pe zi) 11 CONSIDERAŢII ASUPRA CERCETĂRILOR PRIVIND SĂRĂCIA 327 a crescut, în acelaşi interval, de la 7 milioane la 17 milioane (PNUD, 2004). Creşterea subită a sărăciei şi îndeosebi a sărăciei extreme în această regiune geografică a fost determinată de prăbuşirea fără precedent a PIB, dar şi ca urmare a iminentelor procese de dezorganizare socială ce au însoţit tranziţia la economia de piaţă. Nivelul general al sărăciei din ţările cele mai sărace din regiunea centrală, est şi sud-est europeană a crescut, îndeosebi în intervalul 1995–1998. În prima fază a tranziţiei la economia de piaţă, noile condiţii socio-economice au favorizat o explozie a sărăciei în toate ţările din zonă, cu accente deosebite în ţările din estul şi sud-estul continentului. După anii 1995–1996, ţările mai sărace din est şi sud-est au cunoscut noi revirimente ale fenomenului. Proporţia populaţiei care trăia cu mai puţin de 4 USD pers./zi, în intervalul 1990–1999, era de peste 60% în Azerbaidjan, R. Moldova, Armenia, Kirghizstan şi Tadjikistan. De asemenea, în jur de 40% din populaţie şi-a menţinut consumul sub 4 USD/pers./zi şi în ţări ca Albania, Rusia, Georgia şi România (World Bank, 2000). Cercetările sociale din ultimul deceniu par să indice unele schimbări, atât în amplitudinea, cât şi în specificul sociodemografic al fenomenului sărăciei din ţările central şi est-europene. Dacă în perioada socialistă, deşi nu constituia o problemă socială recunoscută oficial, sărăcia exista totuşi, îndeosebi ca un derivat al ciclului de viaţă sau al apartenenţei etnice (familiile cu mulţi copii, bătrânii fără pensii din rural, unele familii de etnie romă ş.a.), după anul 1990, alături de vechile categorii sociale care, în noile condiţii, au rămas blocate într-o stare de sărăcie permanentă, s-au adăugat clasa socială, etnia sau genul ca potenţiali declanşatori ai sărăciei, aceştia căpătând un rol mai important decât în trecut în predicţia şi explicarea acesteia (I. Szelenyi, J. Ladanyi, 2002). În ţările dezvoltate, se vorbeşte mai puţin despre sărăcia extremă, dar se pune problema studierii mecanismelor de generare a excluderii sociale a unor categorii de populaţie cu dificultăţi de integrare socială sau de participare pe piaţa muncii. În Europa de Vest, rata sărăciei, la pragul Uniunii Europene – 13 era cuprinsă între 47% (Portugalia) şi 2% (Luxemburg). La pragul naţional, rata sărăciei era cuprinsă între 22% (Portugalia) şi 12% (Luxemburg, Danemarca, Olanda). Potrivit evaluărilor bazate pe pragurile naţionale, unul din şase cetăţeni din cadrul UE trăia într-o gospodărie săracă, în anul 1996. Rate relativ ridicate ale sărăciei, adică superioare celei medii în UE – 13 (17%), au fost înregistrate şi în Grecia (21%), Regatul Unit (19%) şi Italia (19%) (Eurostat, 2000). Prognoza Băncii Mondiale privind evoluţia sărăciei extreme din anul 1999 până în 2015, indică o scădere masivă a acesteia în toate regiunile lumii, cu excepţia Africii Sub-sahariene. Pentru aceasta din urmă, se preconizează o creştere a populaţiei afectate, de la 300 la 345 milioane persoane (Banca Mondială, 2002). 328 MARIANA STANCIU 12 SĂRĂCIA EXTREMĂ ŞI OBIECTIVELE DE DEZVOLTARE ALE MILENIULUI Într-o lume a tuturor posibilităţilor, a globalizării şi progresului tehnic fără precedent, cum este adesea caracterizată lumea de astăzi, viaţa în condiţii de sărăcie extremă a cel puţin 20% din populaţia mondială (PNUD, 2004), dincolo de inevitabila sa conotaţie critică la adresa spiritului etic general, tensionează climatul public mondial, prin consecinţele sociale implicite. În ultimii ani, se pare însă că unele organizaţii internaţionale de sub egida ONU (PNUD, UNFPA ş.a.) au atins nivelul de determinare necesar pentru lansarea unor iniţiative de restrângere a impactului sărăciei extreme. Deteriorarea continuă a situaţiei socio-economice a populaţiei din unele zone ale lumii a determinat ONU să lanseze, în septembrie 2000, prin intermediul Declaraţiei Mileniului – o nouă perspectivă de abordare practică a problematicii sărăciei extreme la nivel global. În cadrul acestui proces s-au reunit reprezentanţii a 189 de state (dintre care 147 conducători de stat sau guvern), care au adoptat un set de opt obiective majore – numite Obiectivele de Dezvoltare ale Mileniului (ODM). Dezbaterile asupra sarcinilor concrete asumate de fiecare ţară, în sensul reducerii impactului sărăciei extreme, au avut loc, în anul 2002, în cadrul Conferinţei Internaţionale privind Finanţarea pentru Dezvoltare din Mexic şi a Summit-ului Mondial pentru Dezvoltare Durabilă de la Johannesburg (Africa de Sud). Filosofia ODM are la bază ideea creării unor condiţii cât mai favorabile vieţii, în general, şi a celei sociale, în special, în acele zone ale Pământului puternic afectate de subdezvoltare, prin determinarea apariţiei şi menţinerii unor premise de dezvoltare economică durabilă, eliminarea sărăciei extreme, combaterea bolilor, creşterea accesului general la educaţie, asigurarea durabilităţii mediului, promovarea egalităţii între sexe şi afirmarea femeilor, toate acestea urmând a fi înfăptuite prin intensificarea parteneriatului global pentru dezvoltare. Primele şapte ODM sunt intercorelate, concentrându-se în jurul eradicării sărăciei extreme, pornind atât de la cauzele acesteia, cât şi de la unele dintre cele mai vizibile consecinţe ale sale. Obiectivul implementării unui parteneriat global pentru dezvoltare cuprinde o serie de măsuri menite să contribuie la atingerea celorlalte ODM şi precizează responsabilităţile celor angajaţi în acest proces. În scopul operaţionalizării, ODM au fost traduse în 18 ţinte concrete care, la rândul lor, au fost adaptate situaţiei specifice din fiecare ţară. Stadiul îndeplinirii fiecărei ţinte va fi monitorizat prin intermediul unui sistem unitar de indicatori sociali şi economici. ODM 1 – eradicarea sărăciei şi a foametei extreme – urmăreşte două ţinte concrete: prima, înjumătăţirea, între 1990 şi 2015, a procentului persoanelor al căror venit zilnic este sub l USD, şi a doua, înjumătăţirea, între 1990 şi 2015, a procentului persoanelor care suferă de foame. În acest context, este de aşteptat ca numărul total al populaţiei subnutrite să scadă de la 777 milioane în 1999, la circa 577 milioane până în anul 2015. 13 CONSIDERAŢII ASUPRA CERCETĂRILOR PRIVIND SĂRĂCIA 329 Indicatorii sociali prin intermediul cărora se va evalua îndeplinirea acestui obiectiv vor urmări: procentul populaţiei al cărei venit se situează sub limita de un dolar pe zi, rata diferenţei de sărăcie, cota din consumul naţional al celei mai sărace chintile, prevalenţa copiilor sub-ponderali cu vârsta sub cinci ani şi proporţia populaţiei care trăieşte sub nivelul minim de consum caloric (PNUD, 2004). Pentru România, ţintele ODM 1 prevăd: înjumătăţirea, între 2001–2015, a ratei sărăciei severe care, în anul 2001, era de 13% (Guvernul României, 2002), înjumătăţirea deficitului de consum al populaţiei în sărăcie severă, care în anul 2001 era de 20,2%, în intervalul 2001–2015 (World Bank, 2003) şi reducerea polarizării sociale; creşterea gradului de ocupare a tinerilor cu vârsta cuprinsă între 15 şi 24 ani (în anul 2001, rata şomajului la această categorie de vârstă era de 15,5% – INS); reducerea semnificativă a incidenţei taliei mici pentru vârstă la copii, între 2001–2015, mai ales în mediul rural (4%, în anul 2000) (UNFPA, 2002). Priorităţile mondiale în îndeplinirea ODM 1 sunt următoarele: întărirea capacităţii instituţionale destinate evaluării, monitorizării şi planificării activităţilor care au ca obiectiv final eradicarea sărăciei şi creşterea ofertei de servicii sociale de bază (educaţie şi sănătate publică); încurajarea populaţiilor sărace să facă progrese în îmbunătăţirea propriilor condiţii de viaţă; acordarea sprijinului financiar necesar asigurării accesului populaţiilor sărace la serviciile esenţiale; sprijinirea iniţiativelor economice şi sociale care vizează reducerea sărăciei. Interdependenţa dintre gradul de educaţie şi incidenţa sărăciei a fost testată prin numeroase cercetări ştiinţifice. Ca urmare, Asigurarea unei educaţii primare universale s-a impus ca prioritate majoră (ODM 2). În anul 2002, la nivel mondial, cca 113 milioane copii de vârstă şcolară nu mergeau la şcoală (PNUD, 2004). Deşi la acest capitol România are o situaţie ceva mai bună decât alte ţări, totuşi şi la noi rata înscrierii în învăţământul primar s-a menţinut sub 100 în toţi anii ’90 şi după aceea (91,2% în 1990/1991 şi 97,2% în 2001–2002). Între ţintele urmărite de ţara noastră, la acest obiectiv, trebuie să menţionăm creşterea ratei alfabetizării şi reducerea abandonului şcolar în rândurile populaţiei rome. În anul 2001/2002, rata alfabetizării copiilor de vârstă 7–16 ani de etnie romă era de 61,4%, iar rata abandonului şcolar era de 12%. De asemenea, România şi-a propus ca, până în anul 2012, să creeze toate condiţiile necesare ca, în mediul rural, copiii să finalizeze ciclul complet de învăţământ primar şi gimnazial, în proporţie de cel puţin 95% (UNFPA, 2002). Obiectivul Promovării egalităţii dintre sexe şi emanciparea femeilor (ODM 3) s-a impus deoarece, în multe dintre statele în curs de dezvoltare, pe lângă faptul că femeile nu au aceleaşi drepturi juridice, sociale sau economice cu bărbaţii, acestea au şanse mai reduse decât bărbaţii de a merge la şcoală, existând şi o probabilitate mai ridicată de abandon şcolar în rândurile lor. Ţinta ODM 3 este aceea de a elimina disparităţile de gen din învăţământul primar şi gimnazial, de preferat până în 2005, şi din toate formele de învăţământ, până în 2015. Numeroase studii de specialitate relevă că investiţiile directe în educaţia fetelor induc efecte sociale 330 MARIANA STANCIU 14 pozitive în domeniul creşterii şi educării copiilor, nutriţiei familiei şi asistenţei sanitare, determinând declinul fertilităţii şi reducerea sărăciei (PNUD, 2004). În România, în anul 2000, rata alfabetizării persoanelor cu vârsta între 15 şi 24 ani era de 95,5% la fete şi de 98,5% la băieţi. La acest obiectiv, România are ca ţintă şi creşterea gradului de ocupare a populaţiei de sex feminin, având în vedere că rata de ocupare a populaţiei de sex feminin în 2001 era de 52,4% (UNFPA, 2002). Reducerea mortalităţii infantile (ODM 4), la nivel mondial, are ca ţintă reducerea cu două treimi a ratei mortalităţii copiilor cu vârsta sub cinci ani, în condiţiile în care există o tendinţă generală de declin a acesteia (între anii 1990– 2000, aceasta a scăzut de la 94 la 81 de cazuri la 1 000). În ţările dezvoltate, ratele înregistrate în anul 2000 erau cu mult sub cele propuse ca obiectiv de ţările în curs de dezvoltare pentru anul 2015 (PNUD, 2004). În România, mortalitatea infantilă şi a primei copilării se menţine la un nivel ridicat, comparativ cu ţările Comunităţii Europene, deşi există unele tendinţe de scădere în ultimii ani. Ţintele României în acest domeniu prevăd, pentru perioada 2001–20l5, reducerea cu 50% a ratei mortalităţii copiilor cu vârsta între 1 şi 4 ani (aceasta fiind de 0,8/1 000, în anul 2002) şi reducerea cu 40% a mortalităţiii infantile (care era de 18,5%, în anul 2000). De asemenea, se acţionează în sensul eliminării rujeolei, până în anul 2007 (proporţia vaccinării copiilor de l an împotriva rujeolei era de 97,8%, în anul 2001). Îmbunătăţirea sănătăţii materne (ODM 5), la nivel mondial, are ca ţintă reducerea cu trei sferturi a ratei mortalităţii materne, în intervalul 1990–2015, în condiţiile în care anual mor aproximativ 500 000 femei, din cauze corelate cu problemele maternităţii, 99% dintre aceste cazuri fiind înregistrate în ţările în curs de dezvoltare. Acest obiectiv s-a impus ca urmare a faptului că, deşi la nivel global rata mortalităţii materne se află în declin, într-un număr mare de state, incidenţa acestor cazuri se află în creştere (PNUD, 2004). Şi în ţara noastră acest indicator se află în declin, de la 83,6 la 22 decese materne /100 000 născuţi vii, în intervalul 1990–2002. Pentru intervalul 200l–2015 România şi-a propus reducerea la jumătate a ratei mortalităţii materne, în condiţiile în care proporţia naşterilor asistate de personal calificat este în jur de 99% după anul 2000. În continuare, prin Strategia naţională privind sănătatea reproducerii şi sexualităţii se urmăreşte integrarea serviciilor de sănătate a reproducerii în sistemul de asistenţă medicală primară, pentru creşterea accesului populaţiei la aceste servicii (UNFPA, 2002). Combaterea HIV/SIDA, a tuberculozei, a malariei şi a altor boli (ODM 6), la nivel mondial, are ca ţinte stoparea şi începutul regresului răspândirii HIV/SIDA, precum şi regresul incidenţei tuberculozei şi a altor boli grave, până în 2015. La nivel mondial, până în anul 2002, au murit din cauza SIDA cca 30 milioane de oameni şi alte aproape 42 milioane trăiesc în prezent în condiţii de infectare. De tuberculoză suferă aproximativ 8 milioane de oameni, anual decedând aproximativ 2 milioane din această cauză (PNUD, 2004). De fapt, cazurile de tuberculoză se suprapun, în mare măsură, peste cele de SIDA, tuberculoza fiind principala cauză 15 CONSIDERAŢII ASUPRA CERCETĂRILOR PRIVIND SĂRĂCIA 331 directă care determină decesele persoanelor bolnave de SIDA. Rezistenţa la tratamentul alopat al tuberculozei este corelată cu sărăcia, prin practicile curative reduse, accesul precar la serviciile sanitare adecvate, şi nu în ultimul rând, prin carenţele grave de nutriţie. În prezent, România prezintă o incidenţă relativ scăzută de cazuri SIDA, dar deţine cel mai mare număr de cazuri pediatrice din Europa. Acestea se află încă în creştere, de la 5 040 cazuri în 1998, la 6 313 cazuri în 2001. O tendinţă similară se constată în rândurile adolescenţilor (peste 13 ani) şi adulţilor (de la 1 091 cazuri în anul 2000, la 1 448 în 2001). Incidenţa tuberculozei era de 134 cazuri la 100 000 locuitori, în anul 2000, mortalitatea asociată fiind de 16,2 cazuri la bărbaţi şi de 3,1 cazuri la femei. Mortalitatea prin tuberculoză din România a prezentat un moment de vârf în anul 0 1997, când a atins valoarea de 11,8 /. 0000 Ţintele României la acest capitol vizează menţinerea incidenţei SIDA la nivelul celei din anul 2002, cel puţin până în anul 2007, stoparea creşterii şi începutul regresiei incidenţei tuberculozei, precum şi asigurarea accesului la medicamentele esenţiale, la preţuri accesibile. Prin aplicarea Programului de Control al Tuberculozei 0 /, până în se prognozează că mortalitatea din această cauză va scădea la 5 0000 anul 2015 (UNFPA, 2002). Asigurarea durabilităţii mediului (ODM 7), pentru nivelul mondial, are ca ţinte prioritare: integrarea principiilor dezvoltării durabile în politicile/programele naţionale şi scăderea pierderilor resurselor de mediu; reducerea la jumătate, până în anul 2015, a procentului persoanelor care nu au acces la surse sigure de apă; îmbunătăţirea semnificativă, până în anul 2020, a condiţiilor de viaţă a cel puţin 100 milioane de oameni din cartierele sărace. Aceste măsuri sunt necesare în vederea contracarării efectelor conjugate ale poluării şi gestionării iraţionale a resurselor naturale (nivelul actual al emisiilor de dioxid de carbon a devenit de patru ori mai ridicat decât cel înregistrat în anul 1950, iar creşterea temperaturii medii anuale a oscilat între 0,3–0,6 grade Celsius, pe parcursul ultimului secol, în condiţiile în care despăduririle la nivel mondial ating circa 14,6 milioane ha anual; ca urmare, diversitatea biologică se reduce cu o rată alarmantă, pe cale de dispariţie fiind o specie din opt la păsări şi una din patru la mamifere (PNUD, 2004). La acest capitol, România şi-a propus o serie de măsuri ce vizează creşterea gradului de împădurire (de la 28 la 35% din suprafaţa ţării, până în anul 2040), creşterea proporţiilor ariilor protejate (de la 2,56% din suprafaţă, în 1990, la 10%, în anul 2015), reducerea emisiilor de gaze cu efect de seră cu 8% în perioada 2008–2012, creşterea accesului populaţiei la surse sigure de apă potabilă, îndeosebi în zonele rurale, îmbunătăţirea semnificativă a condiţiilor de viaţă pentru populaţia din zonele de rezidenţă mai sărace, până în anul 2020, integrarea principiilor de dezvoltare durabilă în programele naţionale. România este primul stat inclus în Anexa 1 – ţări în tranziţie – la Convenţia Cadru a Naţiunilor Unite privind Schimbările Climatice care a ratificat Protocolul de la Kyoto, în anul 2001. Acesta 332 MARIANA STANCIU 16 îşi propune reducerea emisiilor de gaze cu efect de seră cu 5,2% faţă de nivelurile înregistrate în anul 1990, până în perioada 2008–2012. Intensificarea parteneriatului global pentru dezvoltare (ODM 8) include, pentru nivelul mondial, şapte ţinte, care se referă la: dezvoltarea unor sisteme comerciale şi financiare deschise şi nediscriminatorii, abordarea necesităţilor speciale ale unor ţări mai puţin dezvoltate prin acordarea de asistenţă oficială pentru dezvoltare, rezolvarea unor probleme privind datoriile ţărilor în curs de dezvoltare prin sustenabilitate bugetară şi creşterea accesului acestora pe diverse pieţe, asigurarea accesului la medicamente esenţiale, la preţuri accesibile, dezvoltarea unor strategii pentru ocuparea tinerilor în activităţi decente şi productive şi asigurarea accesului la beneficiile noilor tehnologii, în special la cele de informare şi comunicare. În acest context, România s-a angajat cu două ţinte concrete: dublarea numărului de abonaţi la telefonia fixă, între anii 2001–2015 şi creşterea numărului de calculatoare, cu o rată de cel puţin 20% anual. BIBLIOGRAFIE 1. Banca Mondială, Perspective Economice Globale şi Ţările în curs de dezvoltare, 2002. 2. Banca Mondială, România: Raport de Evaluare a Sărăciei, 2 vol, 2003. 3. Cornia, G.A., Küski S., Trends in Income Distribution in the Post-World War II Period: Evidence and Interpretation, UNU/Wider, D.P. 2001/89, Helsinki, 2001. 4. EUROSTAT, Income, Poverty and Social Exclusion in the Member States of the European Union, 2000. 5. Hagenaars A.J.M., de Vos K., The Definition and Measurement of Poverty, Journal of Human Resources, vol. 23, 1998. 6. Mihăilescu A., Minimul de trai şi costurile sociale. Concepte operaţionale în analiza calităţii vieţii, Editura A'92, 2004. 7. Milanovic, B., True World Income Distribution 1988 and 1993: First Calculation Based on Household Surveys Alone, Economic Journal 112, p. 51–92, 2002. 8. Milanovic, B., Worlds Apart: Global and International Inequality 1950–2000, Banque Mondiale, Washington DC, 2003. 9. Oster S., Lake E., Oksman C., The Definition and Measurement of Poverty, Boulder, Colorado Westview Press, 1978. 10. PNUD, Rapport Mondial sur le Developpement Humain 2003, 2003. 11. PNUD, Obiectivele de Dezvoltare ale Mileniului, 2004. 12. Reddy S., Pogge Th., How Not to Count the Poor, Columbia University, Departament of Economics, New York, 2002. 13. Sala-i-Martin X., The Distributing Rise of Global Income Inequality, NBR Working Paper n.8907, NBER, Cambridge, Massachusetts, 2002. 14. Stănculescu M.S., Berevoiescu I., (coord.), Sărac lipit, caut altă viaţă!, Editura Nemira, 2004. 15. Szelenyi I., Ladanyi I., Sărăcia din societăţile în tranziţie, Editura Ziua, 2002. 16. United Nations, Report on the World Social Situation, 2003. 17. Wagner P., Chircă C., Zamfir C., Molnar M., Pârciog S. (coord.), ş.a., Metode şi tehnici de măsurare a sărăciei, PNUD, PPCS, 1998. 18. World Bank, Making transition work for everyone, 2000. 